Holger K. Nielsen (SF), 2013-02-19:
Tak, formand.
Dansk Folkeparti har stillet forslag om at indføre et skattemæssigt fradrag for etableringsomkostninger ved tilslutning til højhastighedsforbindelse.
Forslaget skal give private borgere mulighed for at fratrække udgifterne til nedgravning af kabler til bredbåndsforbindelser i den skattepligtige indkomst.
Jeg vil godt starte med at understrege, at regeringen ikke støtter det stillede beslutningsforslag, selv om den bagvedliggende tanke om, at udbredt hurtig bredbåndsdækning til alle danskere, er fornuftig og også i tråd med regeringens politik.
Regeringen ønsker en god digital infrastruktur som grundlag for øget digitalisering og vækst i hele Danmark.
Borgere og virksomheder forventer i dag, at der er adgang til tidssvarende bredbåndshastigheder, der f.eks. kan benyttes til e-handel, digitale tjenester og offentlige digitale selvbetjeningsløsninger.
Regeringen arbejder derfor efter en målsætning om, at alle husstande og virksomheder i Danmark skal have adgang til bredbånd med en hastighed på mindst 100 Mb/s i 2020.
Det er væsentlig mere ambitiøst end målsætningen i EU.
Selv om den danske regering har sat sig meget ambitiøse mål, viser den seneste bredbåndskortlægning fra 2012, at Danmark allerede er nået langt i forhold til at opfylde sin målsætning for 2020.
Tallene for 2012 viser således, at tilgængeligheden af bredbåndsforbindelser med 100 Mb/s er steget betydeligt fra 2011 til 2012, nemlig fra 38 pct. til 65 pct. af alle danske husstande og virksomheder.
Så vi er godt på vej mod at nå vores mål for 2020 allerede på nuværende tidspunkt.
Det betyder selvfølgelig ikke, at vi nu bare kan læne os tilbage og tro, at resten går af sig selv.
Vi skal selvfølgelig fortsat følge udviklingen og tage de skridt, der er nødvendige for at sikre en veludviklet digital infrastruktur i Danmark.
Det er nemlig et vigtigt fundament for fremtidig innovation, vækst og beskæftigelse.
Men det betyder ikke nødvendigvis, at regeringen vil støtte alle de forslag, der stilles på dette område, herunder det beslutningsforslag, vi drøfter i dag.
Det er der flere grunde til.
Regeringen må konstatere, at Dansk Folkeparti ikke kan anvise egentlig finansiering.
Det angives ganske vist, at finansieringen skal tages af de indtægter, som staten fik i sommeren 2012 i forbindelse med en auktion over frekvenser i 800-MHz-området til mobilt bredbånd.
Imidlertid er de penge, som staten har fået ind fra den nævnte auktion, ikke særskilt øremærket til teleområdet.
Indtægterne fra auktionen indgår til finansiering af de offentlige udgifter generelt.
Dermed skal forslaget reelt finansieres af besparelser på de offentlige udgifter.
Regeringen kan allerede på den baggrund ikke støtte den foreslåede finansiering af fradragsordningen.
Som nævnt har regeringen forståelse for hensigten, som Dansk Folkeparti har med beslutningsforslaget.
Udviklingen af den digitale infrastruktur er vigtig, fordi den er med til at skabe innovation, vækst og nye job.
Området har også høj prioritet for regeringen.
Vi følger området nøje og vurderer løbende, hvordan vi sikrer den fortsatte udvikling og udbygning af den digitale infrastruktur bedst muligt.
En midlertidig skattemæssig fradragsordning er efter regeringens opfattelse ikke den rette vej at gå.
Den fremtidige udvikling på dette område skal ikke styres via skattelovgivningen.
Regeringen har andre planer.
I den sammenhæng kan jeg fortælle, at regeringen om kort tid vil lancere et udspil, der skal bidrage til bedre mobildækning og bredbåndsforbindelser i hele landet.
Udspillet er p.t. under udarbejdelse i Vækst- og Erhvervsministeriet, som området hører under.
Sammenfattende er regeringens opfattelse, at den fremtidige udvikling på dette område ikke skal styres via en midlertidig fradragsordning i skattelovgivningen.
Dertil kommer, at forslaget reelt er ufinansieret.
Regeringen kan derfor ikke støtte forslaget.